Virallinen lehti nro C 328 , 26/10/1998 s. 0186



A4-0312/98 Päätöslauselma komission tiedonannosta «Euroopan unioni ja Hongkong: vuodesta 1997 eteenpäin» (KOM(97)0171 - C4-0214/97) Euroopan parlamentti, joka - ottaa huomioon komission neuvostolle antaman tiedonannon «Euroopan unioni ja Hongkong: vuodesta 1997 eteenpäin» (KOM(97)0171 - C4-0214/97), - ottaa huomioon 12. kesäkuuta 1997 antamansa päätöslauselman komission tiedonannosta Kiinan ja Euroopan suhteiden politiikasta pitkällä ajalla (KOM(95)0279 - C4-0288/95) (( EYVL C 200, 30.6.1997, s. 158. )), - ottaa huomioon ulko- ja turvallisuusasiain sekä puolustuspolitiikan valiokunnan mietinnön sekä taloudellisten ulkosuhteiden valiokunnan lausunnon (A4-0312/98), A. katsoo, että Hongkongin ylin valta siirtyi 1. heinäkuuta 1997 Yhdistyneeltä kuningaskunnalta Kiinan kansantasavallalle, B. katsoo, että Kiinan ja Yhdistyneen kuningaskunnan vuonna 1984 antama yhteinen julistus sekä vuoden 1990 perustuslaki takaavat, että ylimmän vallan siirtymisen jälkeen nykyinen kapitalistinen järjestelmä ja elämäntapa säilyvät muuttumattomina 50 vuoden ajan, C. panee tyytyväisenä merkille, että Hongkongin erityishallintoalueen hallitus hallitsee aluetta ja käyttää valtaa kaikilla sen peruslain mukaisilla vastuualueilla, mikä tarkoittaa ulko- ja puolustusasioita lukuun ottamatta kaikkia asioita, ilman, että Kiinan kansantasavallan hallitus on suoranaisesti puuttunut siihen, D. katsoo kuitenkin, että Hongkongin kansalaisten oikeuksien ja vapauksien tehokas säilyttäminen periaatteen «yksi maa, kaksi järjestelmää» mukaisesti edellyttää erityishallintoalueen hallitukselta oikeusvaltioperiaatteen ja sen täytäntöönpanon kirjaimen ja hengen jatkuvaa kunnioittamista, E. suhtautuu myönteisesti erityishallintoalueen hallituksen aikomukseen laatia raportit kansainvälisen kansalaisoikeuksia sekä poliittisia oikeuksia koskevan kansainvälisen sopimuksen ja kansainvälisen taloudellisia, sosiaalisia ja sivistyksellisiä oikeuksia koskevan kansainvälisen sopimuksen mukaisesti, joiden määräykset ovat Hongkongissa edelleen voimassa peruslain takaamina, sekä Kiinan kansantasavallan hallituksen sitoumukseen toimittaa nämä raportit Yhdistyneiden kansakuntien ihmisoikeuskomissiolle sekä Yhdistyneiden kansakuntien taloudellisia, sosiaalisia ja sivistyksellisiä oikeuksia käsittelevälle komitealle, F. suhtautuu myönteisesti siihen, että riippumattoman lahjontaa vastaan toimivan komission mukaan, jonka työskentely ja tehokkuus ansaitsevat kehuja, lahjonnan huomattavan leviämisen mahdollisuuden synnyttämät pelot eivät ole toteutuneet, G. pahoittelee Kiinan kansantasavallan hallituksen päätöstä lakkauttaa vuonna 1995 valittu lakiasäätävä neuvosto 1. heinäkuuta 1997 ja korvata se väliaikaisella lakiasäätävällä neuvostolla, jonka jäsenet nimitetään tehtäviinsä, ja muistuttaa, että se on kieltäytynyt tunnustamasta väliaikaisen lakiasäätävän neuvoston laillisuutta, H. suhtautuu myönteisesti Hongkongin erityishallintoalueen hallituksen nopeasti järjestämiin 24. toukokuuta 1998 pidettyihin vaaleihin, joiden tarkoituksena oli muodostaa väliaikaisen lakiasäätävän neuvoston korvaava laillinen lakiasäätävä neuvosto, joka aloitti toimintansa heinäkuussa 1998, mutta pahoittelee sen sijaan sitä, että vuoden ajan vallan siirtymisen jälkeen Hongkongissa ei ollut laillista lainsäädäntöviranomaista, I. muistuttaa, että peruslaissa määritellään, että maantieteellisistä vaalipiireistä suoralla vaalilla valittavien jäsenten määrää kasvatetaan vaiheittain yhtä suureksi kuin toiminnallisista vaalipiireistä valittujen jäsenten määrä kolmannessa lakiasäätävässä neuvostossa, jonka toimikausi päättyy vuonna 2008, J. korostaa kuitenkin, että peruslaissa määrätään, että perimmäinen tavoite on lakiasäätävän neuvoston kaikkien jäsenten valitseminen yleisellä ja yhtäläisellä äänioikeudella, ja painottaa, että Hongkongin poliittista ja taloudellista kehitystä voidaan lujittaa vain varmistamalla, että vuoden 2008 vaalit ovat täysin demokraattiset; 1. Pahoittelee sitä, että vuoden 1995 vaaleissa sovellettu vaalijärjestelmä, joka on monimutkainen, eikä kovinkaan demokraattinen ja jossa jäsenet valitaan toiminnallisten vaalipiirien, vaalilautakunnan ja maantieteellisten vaalipiirien perusteella, säilytettiin rajoittamalla edelleen äänioikeutta, mikä johti siihen, että demokratiaa kannattavat puolueet saivat vain kolmanneksen lakiasäätävän neuvoston paikoista, vaikka saivatkin selkeän enemmistön äänistä; 2. Suhtautuu myönteisesti siihen, että tästä huolimatta Hongkongin äänestäjät osoittivat kiinnostuksensa demokratiaa kohtaan äänestysprosentin kohottua 53,3 prosenttiin; se tarkoittaa 1,49 miljoonaa äänestäjää, mikä on 50 prosenttia enemmän kuin vuoden 1995 vaaleissa äänestäneiden määrä; 3. Toteaa, että kun peruslaissa sanotaan, että ylimmän täytäntöönpanijan nimeää kansantasavallan keskuskongressi, siinä kuitenkin todetaan samalla epäselvästi, että perimmäinen tavoite on ylimmän täytäntöönpanijan valinta yleisellä ja yhtäläisellä äänioikeudella laajapohjaisen nimittämiskomitean nimeämänä demokraattisten menettelyjen mukaisesti, ja korostetaan, että on harkittava tarkasti ylimmän täytäntöönpanijan suoran tai välillisen valintajärjestelmän luomista kahden ensimmäisen mandaatin lopussa vuonna 2007; 4. Toteaa, että peruslaki, jossa määrätään, että ylin toimeenpanija nimittää toimeenpanoneuvoston jäsenet, sallii tämän valitsevan toimeenpanoneuvostossa toimivat lakiasäätävän neuvoston jäsenet, ja pyytää, että tällaisesta nimityksestä pitäisi tulla normi erityisesti silloin, kun lakiasäätävä neuvosto on kokonaisuudessaan valittu suoraan ja demokraattisesti; 5. Toteaa, että kansankongressin 36 hongkongilaista valtuutettua ovat tärkeässä asemassa, jota korostaa se, että kaikki peruslakiin tehtävät tarkistukset vaativat hyväksynnän kahdelta kolmasosalta valtuutetuista ja että he ovat myös viran puolesta erityishallintoalueen vaalikomitean täysivaltaisia jäseniä; 6. Pahoittelee näin ollen sitä, että valintakomitea nimitti nämä 36 valtuutettua muutoin kuin avoimesti, ja että selvästi suurimman osan suoraan annetuista äänistä maantieteellisissä vaalipiireissä vuosina 1995 ja 1998 saaneen demokraattisen puolueen jäsenet jätettiin kokonaan ulkopuolelle; 7. Kiinnittää huomiota yleisen huoleen ilmaisuvapaudesta, mitä todistavat laajalle levinneet mielenosoitukset, jotka Pekingissä toimivan Kiinan kansantasavallan poliittisen neuvontakomitean hongkongilaisen jäsenen hyökkäys yleisradio RTHK:n riippumattomuutta vastaan synnytti; huomauttaa kuitenkin, että sekä mannerkiinalaiset että hongkongilaiset johtajat tuomitsivat hyökkäyksen; 8. Kehottaa Hongkongin hallitusta, sen säätäessä peruslain 23 artiklan mukaiset lait kaikkien maanpetokseen, irtautumiseen, kansankiihotukseen tai kumoukselliseen toimintaan liittyvien keskushallinnon vastaisten toimien kieltämiseksi, varmistamaan, että ne eivät millään tavalla riko kansalaisoikeuksia sekä poliittisia oikeuksia koskevan kansainvälisen sopimuksen määräyksiä; 9. Toistaa halunsa säilyttää oikeusvaltioperiaate ja tuomioistuinten riippumattomuus Hongkongissa ja toteaa olevansa huolestunut niistä tuomioistuinten päätöksistä, jotka koskevat väliaikaisen lakiasäätävän neuvoston lainmukaisuutta sekä niiden mannerkiinalaisten lasten oleskeluoikeutta, joiden vanhemmista toinen on hongkongilainen; on huolissaan siitä, että muutoksenhakutuomioistuimessa toimivien ulkomaisten tuomarien määrää on rajoitettu; on huolissaan lakien (tulkitsevien määräysten) mukauttamisesta annetusta asetuksesta sekä siitä, että Xinhuaa (uutistoimisto Uusi Kiina) ei asetettu syytteeseen siitä, että se laiminlöi tietosuojaa koskevan määräyksen noudattamista, sekä siitä, että kaikkia henkilöitä, jotka ilmeisesti olivat osallisina Hong Kong Standard -sanomalehteen liittyneeseen lahjontaan, ei asetettu syytteeseen; 10. Pyytää Hongkongin erityishallintoalueen hallitusta myöntämään pysyvän asuin- ja oleskeluluvan kaikille nykyisille Hongkongissa pysyvästi asuville henkilöille, jotka ovat hankkineet ulkomaisen passin; 11. Vaatii kaikkia jäsenvaltioita myöntämään viisumittoman maahanpääsyn Hongkongin erityishallintoalueen passin haltijoille sekä kolmelle miljoonalle brittiläisen Hongkongin passin (BN(O)) haltijalle, koska toimenpide voisi auttaa huomattavasti Hongkongin elämäntavan säilyttämisessä, ja ilmaisee huolensa siitä, että yhdenkin Schengenin sopimuksen allekirjoittajamaan kieltäytyminen tästä voisi tehokkaasti estää näiden passinhaltijoiden viisumittoman pääsyn Euroopan unionin 13 jäsenvaltioon; 12. Katsoo, että Euroopan unionin on tuettava täysimittaisesti Hongkongin kansainvälistä riippumattomuutta talouden, kaupan, rahoituksen ja rahaliikenteen, laivaliikenteen, viestinnän, matkailun, kulttuurin ja urheilun aloilla, sekä erillisenä tullialueena, ja kehottaa harjoittamaan läheistä yhteistyötä Hongkongin kanssa WTO-kumppanina; 13. Katsoo, että kaikkien näiden alojen yhteistyö eri tasoilla tarjoaa hyvän mahdollisuuden vahvistaa EU:n ja Hongkongin välisiä suhteita ja vahvistaa sen keskeistä asemaa Kiinan ulkomaisen liiketoiminnan keskuksena; 14. Kehottaa komissiota ja neuvostoa valvomaan tarkasti erityishallintoalueen rahoituksellista ja taloudellista riippumattomuutta, mukaan luettuna yritysten tasavertaisten mahdollisuuksien säilyttäminen sekä täydellinen puolueettomuus sopimusten ja edustussopimusten myöntämisessä, samoin kuin Hongkongin markkinoiden rahoituksellista vakautta; 15. Kehottaa Hongkongissa tai Hongkongin välityksellä Kiinassa toimivia eurooppalaisia yrityksiä noudattamaan toiminnassaan ILO:n keskeisiä työstandardeja; kehottaa komissiota lisäksi tarkkailemaan tätä toimintaa; 16. Suhtautuu myönteisesti komission aikomukseen laatia Hongkongin poliittisesta ja taloudellisesta kehityksestä vuosittaiset kertomukset, joista ensimmäisessä kiinnitetään epäilemättä erityistä huomiota tässä päätöslauselmassa esille tuotuihin kysymyksiin; 17. Katsoo, että komission Hongkongin edustustolla on oltava merkittävä osa tämän vuosittaisen kertomuksen laatimisessa ja yleisesti Hongkongin ja Euroopan unionin välisten yhteyksien vahvistamisessa, ja pyytää, että tämän päämäärän saavuttamiseksi henkilökuntaa ja muita voimavaroja lisätään huomattavasti; 18. Vaatii luomaan tiiviit yhteydet Euroopan parlamentin ja Hongkongin erityishallintoalueen lakiasäätävän neuvoston välille; 19. Kehottaa puhemiestään välittämään tämän päätöslauselman neuvostolle, komissiolle, jäsenvaltioille, Kiinan kansantasavallan hallitukselle ja Hongkongin erityishallintoalueen hallitukselle.